Správa o priebehu a výsledkoch summitu predsedov vlád krajín V4 
v Ostrihome (29.6.2002)

V súvislosti s ukončením predsedníctva MR vo V4 sa 29.6.2002 v Ostrihome uskutočnil oficiálny summit predsedov vlád krajín vyšehradskej skupiny. Na summite sa zúčastnili predseda vlády Slovenskej republiky Mikuláš Dzurinda, predseda vlády Českej republiky Miloš Zeman, predseda vlády Poľskej republiky Leszek Miller a predseda vlády Maďarskej republiky Péter Medgyessy. 

Priebeh rokovaní: 

Agendou rokovaní bolo vyhodnotenie maďarského predsedníctva vo V4, vyhodnotenie činnosti Medzinárodného vyšehradského fondu (MVF), prezentácia priorít slovenského predsedníctva, téma summitu NATO v Prahe a s ním súvisiacej podpory vstupu SR do NATO, vytvorenie Vyšehradského štipendijného programu (VŠP), Vyšehradskej ceny a otázka nového výkonného riaditeľa Medzinárodného vyšehradského fondu (MVF). 

Vyhodnotenie maďarského predsedníctva vo V4

Podľa predsedu vlády MR P. Medgyessyho bola vyšehradská spolupráca počas maďarského predsedníctva spojená s rozvojom demokracie. Premiér Medgyessy uviedol, že MR si stanovila ambiciózne ciele svojho predsedníctva. Ukázalo sa však, že tu bol rozdiel medzi zámermi a ich skutočným plnením. Napriek tomu v uplynulom období boli v rámci vyšehradskej spolupráce zaznamenané pozitívne momenty najmä v oblastiach, akými sú spolupráca medzi mládežou, prevencia a boj proti drogám, informačné technológie. P. Medgyessy vyjadril presvedčenie, že takáto spolupráca bude pokračovať aj v ďalšom období. Z pohľadu európskej integrácie označil za dôležité stretnutie predsedov vlád krajín V4-Benelux, ktoré sa uskutočnilo 24.-25.5.2002 v Trenčíne. MR má záujem na rozvoji spolupráce vyšehradského zoskupenia s tretími krajinami. Táto spolupráca je dôležitá aj z eurointegračného hľadiska. MR za dôležitú považuje spoluprácu v oblasti obranného priemyslu, najmä už rozbehnutú spoluprácu pri modernizácii vojenského vrtuľníka Mi-24. Významná je aj oblasť životného prostredia. V tejto súvislosti P. Medgyessy podporil návrh, aby ministri ŽP prostredia krajín V4 koordinovali svoje postoje aj na Summite pre trvalo udržateľný rozvoj, ktorý sa bude konať v septembri 2002 v Johannesburgu. Za významnú považuje aj spoluprácu v oblasti rozvoja poznatkovo orientovanej ekonomiky (knowledge-based economy), najmä oživenie pracovnej skupiny, ktorá sa venuje tejto téme (takáto pracovná skupina vznikla v r.2000). Dôležité je, aby V4 dala o sebe vedieť aj prostredníctvom moderných informačných prostriedkov.

Český predseda vlády M. Zeman vyjadril potešenie nad výsledkami maďarského predsedníctva. Za významné označil predovšetkým stretnutia na expertnej úrovni, ktoré sú určené na riešenie konkrétnych problémov. Podľa neho je dôležité, aby stretnutiam na najvyššej úrovni predchádzali expertné porady, ktoré by pripravili ich agendu. 

Predseda poľskej vlády L. Miller pozitívne hodnotil skutočnosť, že od nástupu novej vlády v MR sa podarilo prekonať negatívne momenty, ktoré zaťažovali spoluprácu V4. “Vyšehradská nespolupráca” bola podľa neho pozorne vnímaná u tretích krajín. Preto je dôležité, aby vyšehradské zoskupenie bolo navonok rozpoznateľné a čitateľné. V rámci maďarského predsedníctva poľská strana pozitívne hodnotí spoluprácu medzi jednotlivými ministerstvami. Predovšetkým na úrovni ministerstiev obrany, kde podpis dohody o modernizácii vrtuľníka Mi-24 znamená nový rozmer spolupráce krajín V4. Poľský predseda vlády podporil myšlienku spoločného využitia informačných prostriedkov. 

Predseda vlády SR M. Dzurinda vyjadril potešenie z výsledkov volieb v MR. Súčasne uviedol, že aj keď SR vstúpila do OECD neskôr a neskôr začala aj rokovania s EÚ, teší sa, že čo do výsledkov prístupových rokovaní v súčasnosti je tam, kde ostatné vyšehradské štáty. M. Dzurinda vyzdvihol výsledky maďarského predsedníctva predovšetkým v oblasti vojenskej spolupráce. Konštatoval, že V4 má vo svete dobré meno a je veľa takých oblastí, kde sa vyšehradská spolupráca dá využiť. Jednou z nich je napr. aj organizovanie investičných konferencií (napr. v USA). P. Medgyessy sa stotožnil s názorom slovenského predsedu vlády. Podľa neho sú dôležité skutočné investície ako aj trh, na ktorom dochádza k realizácii produktov.

Vyhodnotenie činnosti Medzinárodného vyšehradského fondu (MVF)

V rámci hodnotenia činnosti MVF predseda vlády ČR ocenil aktivity MVF v oblastiach kultúry, vzdelávania, cezhraničnej spolupráce, mimovládnych organizácií apod. Aktivity MVF nie sú aktivitami pre premiérov, ale pre občanov vyšehradských krajín. Predsedovia vlád V4 stoja podľa M. Zemana pred 2 úlohami: 
•	rozhodnúť o novom výkonnom riaditeľovi MVF,
•	rozhodnúť o otázke VŠP.

Miloš Zeman uviedol, že rešpektuje džentlmenskú dohodu, podľa ktorej nasledujúceho výkonného riaditeľa MVF nominuje PR. V prípade, ak by tak poľská strana neurobila, ČR bude podporovať zotrvanie doterajšieho výkonného riaditeľa. S touto témou súvisia aj finančné otázky. Ak sa v doterajšom období dalo realizovať z dôvodu limitovaných finančných zdrojov len 20% projektov predložených MVF, možno podľa M. Zemana uvažovať o 20% zvýšení národného príspevku do rozpočtu MVF z 500.000 na 600.000 EUR. ČR podporuje zriadenie VŠP. 

Predseda poľskej vlády pozitívne hodnotil činnosť MVF. K otázke nového výkonného riaditeľa MVF predseda poľskej vlády uviedol, že keď PR bude mať vhodného kandidáta, túto skutočnosť oznámi do konca III. štvrťroka, ešte pred uzavretím rozpočtu MVF. Poľská strana taktiež podporila zriadenie VŠP. 

M. Dzurinda hodnotil pôsobenie MVF ako spoločný úspech vyšehradskej spolupráce. SR rešpektuje džentlmenskú dohodu predsedov vlád ohľadom nominácie nového riaditeľa MVF. Slovenská strana podporuje zriadenie VŠP.

Podľa predsedu vlády MR má poľská strana možnosť kandidovať nového riaditeľa MVF do 30.9.2002. MR podporuje zriadenie VŠP. P. Medgyessy v tejto súvislosti požiadal o vyjadrenie ostatných predsedov vlád V4 k zvýšeniu národného príspevku do MVF o 100,000,- EUR. Zvýšenie národného príspevku do MVF predsedovia vlád schválili a vytvorením VŠP poverili ministerstvá školstva krajín V4. 

Predsedovia vlád súhlasili s návrhom P. Medgyessyho, aby sa o Vyšehradskej cene rozhodlo až na ďalšom stretnutí. Dopracovaním detailov ohľadom jej vytvorenia poverili ministerstvá kultúry krajín V4.

Prezentácia priorít slovenského predsedníctva vo V4 

Predseda vlády SR prezentoval priority slovenského predsedníctva, ktoré vyplývajú z vrcholiacich snáh o integráciu SR do NATO a EÚ, záujmu o revitalizáciu a posilnenie vyšehradskej spolupráce v budúcnosti. Priority slovenského predsedníctva môžu byť v skrátenej forme v anglickom jazyku (oficiálny jazyk V4) označované aj ako “Integration, Security, Prosperity”.

V oblasti európskej integrácie M. Dzurinda navrhol realizovať stretnutia hlavných vyjednávačov, expertné stretnutia k otázkam budúcnosti Európy, stretnutia členov národných delegácií V4 v Konvente o budúcnosti Európy, stretnutia odborov analýz a plánovania ministerstiev zahraničných vecí, časovú koordináciu referend o vstupe jednotlivých štátov V4 do EÚ, prijímanie spoločných vyhlásení V4 k aktuálnym integračným otázkam. 

V oblasti spolupráce V4 s tretími krajinami predseda vlády SR navrhol uskutočniť expertné stretnutie V4-Benelux k otázkam schengenského systému, summit premiérov V4-Benelux v Holandsku, stretnutie členov národných konventov V4-Benelux ako aj ďalšie aktivity. 

Predseda vlády M. Dzurinda navrhol podporu realizácie projektov zásadného hospodárskeho významu, ako aj rozvoj priamych kontaktov medzi občanmi štátov V4, ich združeniami, mimovládnymi organizáciami, akademickými obcami, regiónmi, samosprávami a pod. Podpora týchto aktivít môže ešte podstatnejšie rozšíriť základňu pre rozvoj vyšehradskej spolupráce a kohéziu V4 ako celku.

		Premiéri PR, ČR a MR vyjadrili súhlas s navrhovanými prioritami. Podľa L. Millera PR s uspokojením prijíma program slovenského predsedníctva, najmä to, že najdôležitejšou skutočnosťou je príprava na vstup do EÚ. Je dôležité, aby došlo k súhlasu v jednotlivých veciach, akými je napr. koordinácia referend (tzn. či referendum bude v jednom termíne vo všetkých krajinách V4 alebo zvlášť). V4 by mala spolupracovať na tom, aby účasť na referende bola čo najvyššia. Ďalšou spoločnou otázkou je téma východnej hranice. Poľsko má 1 150 km dlhú východnú hranicu s RF, Bieloruskom a Ukrajinou. PR od 1.7.2002 zavádza voči týmto krajinám vízovú povinnosť. Preto PR zaujímajú skúsenosti, ktoré má SR so svojou východnou hranicou. V tejto súvislosti je potrebné uzavrieť dohodu o “Iniciatíve pre spoluprácu krajín V4, EÚ a Ukrajiny v oblasti spravodlivosti a vnútra pri príprave budúcej vonkajšej hranice EÚ”. PR má záujem na spolupráci v oblasti energetiky. 
   
Predseda poľskej vlády navrhol, aby sa po voľbách v NSR stretla skupina 10 kandidátskych krajín, ktoré majú šance sa dostať do EÚ. Takéto stretnutie by sa malo uskutočniť ešte pred ukončením rokovaní v citlivých finančných kapitolách, čím by sa posilnil spoločný hlas kandidátskych krajín. V4 by tento návrh predostrela ostatným 6 krajinám. Spoločné stretnutie 10 krajín by sa mohlo uskutočniť vo Varšave. Ďalší poľský návrh sa týkal redukcie prechodného obdobia v kapitole voľný pohyb osôb bez prechodného obdobia (na 0 rokov). Súčasne by v tejto otázke neboli prechodné obdobia medzi krajinami V4. V súvislosti s 10. výročím podpisu CEFTA v decembri 2002, navrhol predseda poľskej vlády predsedovi vlády SR, aby sa stretnutie CEFTA uskutočnilo v Krakowe. 

Predseda vlády ČR taktiež pozitívne hodnotil program slovenského predsedníctva. Do rozbehnutej spolupráce ministerstiev obrany český premiér navrhol intenzívnejšiu spoluprácu ministerstiev zodpovedajúcich za priemysel a obchod. Táto úloha vyplýva zo summitu v Karlových Varoch. 
M. Zeman navrhol, aby sa počas slovenského predsedníctva začali rokovania o pristúpení Slovinska do V4. Existujú dôvody, ktoré oprávňujú Slovinsko byť členom vyšehradského zoskupenia (podobnosť historického vývoja, transformačný proces, hospodárska vyspelosť Slovinska).   

Predseda vlády MR P. Medgyessy uviedol, že medzi prioritami má popredné miesto európska integrácia. V4 by sa mala prioritne venovať tejto téme. V4 by sa mala usilovať, aby EÚ mala dobrú ústavu vyhovujúcu aj malým štátom, pričom za takýto štát predseda vlády MR nepovažuje PR. Návrh L. Millera označil za vynikajúci, pričom si položil rečnícku otázku, či je lepšie vystupovať individuálne, alebo spoločne. Za dôležité považuje pripravovať zahraničnú verejnú mienku na rozšírenie EÚ. Preto treba, aby V4 vystupovala koordinovane. Otázku Schengenu Péter Medgyessy považuje za ústrednú. Rôzne krajiny uprednostňujú rôzne prístupy. K téme voľného pohybu osôb uviedol, že má záujem, aby občania MR pracovali v krajinách EÚ. Na druhej strane sa obáva odlivu mozgov z MR. Súhlasí so spoločným stretnutím CEFTA v Krakowe. V otázke rozšírenia V4 považuje za dôležité poznať, do akej miery takéto rozšírenie ovplyvní vyšehradskú spoluprácu. Sú tu aj iné krajiny, ktoré sa chcú pripojiť k V4. P. Medgyessy požiadal, aby sa o tejto otázke ešte diskutovalo na expertnej úrovni.

Poľský predseda vlády L. Miller uviedol, že prechodné obdobie dvoch rokov je dostatočné na zavedenie voľného pohybu osôb. Podľa jeho názoru bez ohľadu na dĺžku prechodného obdobia z PR odíde za prácou do EÚ 200 až 400 tis. osôb. Poliaci však nie sú národom, ktorý sa rád sťahuje. Ak sa niekto domnieva, že sa na nemeckom trhu práce objavia státisíce Poliakov, tak je na omyle. Poľský premiér uviedol, že Nemecko potrebuje 20-30 tis. odborníkov v oblasti informačných technológií. Z Poľska sa ich prihlásilo iba 200. Podľa neho je dôležité, aby V4 dosiahla v tomto smere spoločné stanovisko. 

K otázke úlohy predsedníckej krajiny vo V4 P. Medgyessy uviedol, že pritom nejde o inštitucionalizáciu tejto spolupráce, ale o vyjasnenie pravidiel a v zodpovednosti predsedníckej krajiny koordinovať príslušné aktivity. Predsedovia vlád následne schválili dodatok k pravidlám činnosti vyšehradskej spolupráce, ktorého podstata spočíva v tom, že stretnutiam predsedov vlád V4 by mali predchádzať expertné stretnutia, ktoré príslušný summit pripravia. Premiéri sa taktiež dohodli, že všetky výstupy, ktoré budú v mene V4 postupované tretím krajinám musia byť najskôr odsúhlasené v rámci V4. 

Summit NATO v Prahe. Rozširovanie NATO a podpora vstupu SR do Severoatlantickej aliancie 

P. Medgyessy s potešením konštatoval pokrok, ktorý SR dosiahla v príprave na vstup do NATO. Podporil členstvo SR v NATO, pričom MR má záujem, aby sa podporili systémy vzťahov aj vzhľadom na existujúce bezpečnostné výzvy. 

M.Dzurinda uviedol, že dobrá povesť slovenskej armády, ktorá je pozitívne hodnotená aj v Bruseli, je nielen prioritou politických špičiek. V rámci KFOR funguje spoločná slovensko-česká jednotka pod velením NATO. V nedávnej minulosti sa vytvorila spoločná slovensko-česko-poľská brigáda, ktorej spoločný štáb bude mať svoje sídlo v Topoľčanoch. Rozpočet Ministerstva obrany SR je 1,89% HDP, od roku 2003 sa predpokladá rast na 2%. Najlepšie referencie dáva sused, preto si SR váži podporu V4 ako aj vyjadrenú podporu v návrhu spoločného vyhlásenia.

Predseda vlády PR L. Miller uviedol, že Poľsko rozhodne podporuje prijatie SR za člena Severoatlantickej aliancie. Podľa jeho názoru si aj baltické krajiny zaslúžia, aby boli prijaté. Dôležité je, aby sa po voľbách nezmenil postoj NATO k SR. Severoatlantická aliancia prijíma krajinu a národ. Pražský summit ponúka výzvy, na ktoré sa musíme adaptovať. 

Predseda českej vlády na margo podpory členstva SR uviedol, že V4 podporuje jej členstvo v NATO. 

P. Medgyessy uviedol, že V4 urobí to, čo bude pre SR najlepšie. Je stálym a trvalým záujmom V4, aby sa takáto demokratická krajina do NATO dostala. Zaželal Slovenskej republike, aby sa stala členom NATO. Podpora vstupu SR do NATO bola explicitne uvedená aj v texte spoločného vyhlásenia z ostrihomského summitu.   

Závery: 

Predsedovia vlád: 
•	schválili priority slovenského predsedníctva, tak ako ich navrhol predseda vlády SR,
•	plne podporili pozvanie SR do Severoatlantickej aliancie už na nadchádzajúcom summite v Prahe, 
•	ocenili vytvorenie spoločnej brigády rýchleho nasadenia, ktorú vytvorili SR, ČR a PR,
•	schválili dodatok k pravidlám činnosti vyšehradskej spolupráce v tom zmysle, že summitu predsedov vlád V4 bude predchádzať expertné stretnutie. Všetky výstupy, ktoré budú v mene V4 postupované tretím krajinám, musia byť predtým odsúhlasené v rámci V4),
•	prijali informáciu, že poľská strana do konca III. štvrťroka 2002 predloží návrh nominácie vlastného kandidáta na funkciu výkonného riaditeľa MVF,
•	súhlasili s navýšením príspevku o 100 000 EUR na krajinu (z doterajších 500.000 EUR na 600.000 EUR), táto čiastka je určená na realizáciu Vyšehradského štipendijného programu (VŠP) v rámci MVF. Vytvorením VŠP poverili ministerstvá školstva, 
•	súhlasili s vytvorením Vyšehradskej ceny, dopracovaním detailov ohľadom jej vytvorenia poverili ministerstvá kultúry krajín V4.